Pikitup-werkers teken Vrydag loonaanbod | Maroela Media
Pikitup-werkers teken Vrydag loonaanbod
Samwu het Donderdagaand gesê hy is een stap nader om 'n salarisooreenkoms met Pikitup te teken, ná onderhandelings by die Kommissie vir Versoening, Bemiddeling en Arbitrasie (KVBA).
Nonceba Mbilini, adjunk- provinsiale sekretaris van die SA Municipal Workers Union (Samwu), het gesê die vakbond het die salarisaanbod, wat die stad Johannesburg se vullisverwyderingsmaatskappy aangebied het, "in beginsel aanvaar", maar "alles is nog nie gefinaliseer nie".
Volgens Mbilini sal die ooreenkoms Vrydag omstreeks 13:00 onderteken word waarna besonderhede oor die ooreenkoms bekend gemaak kan word.
Minstens 4 000 lede van Samwu wat by Pikitup werksaam is, het op 9 Maart met 'n onbeskermde staking begin. Hulle het salarisverhogings van tussen R6 000 en R10 000 per maand geëis. Hulle het ook geëis dat die besturende direkteur, Amanda Nair, afgedank word. Alhoewel 'n hooggeregshof haar vrygespreek het op enige aanklag van korrupsie, is 'n nuwe onafhanklike ondersoek ingestel ná nuwe bewerings deur Samwu.
Nadat 'n ooreenkoms verlede Saterdagaand bereik is, is daar ooreengekom dat werkers dadelik na die werk sou terugkeer en dat Pikitup 'n eenmalige betaling van R750 aan al sy Graad A- en B-werkers sou maak. Die werkers het Maandagoggend by hul onderskeie depots aangemeld.
Onderhandelings om die ooreenkoms op te stel, het Maandag begin. Die stad Johannesburg het Donderdag 'n loonaanbod voorgestel wat die vakbondleiers na hul lede geneem het vir oorweging.